Nedbøren mandag vil falde som både regn, slud og sne, og små forskelle i lufttemperatur og _fugtighed afgør, hvem der får hvad.

Når en varmfront mandag bevæger sig ind over Danmark fra sydvest, vil nedbøren falde som både regn, slud og sne, og små forskelle i lufttemperatur og -fugtighed afgør, hvem der får hvad.

Kold luft fra Sverige er i dag langsomt på vej ned over Danmark, og i nat kommer der udbredt nattefrost med temperaturer ned til -3 grader. Koldest bliver det i den nordlige og østlige del af landet, og her holder kulden stand hele mandagsdøgnet.

Længst mod syd og vest vil temperaturerne holde sig over frysepunktet, og det baner vejen for, at nedbøren kan antage flere forskellige former, når den bevæger sig ind over Danmark.

Varmfront giver nedbør til hele landet

Sidst på formiddagen i morgen bevæger varmfrontens nedbørområde sig ind over den jyske vestkyst, og her vil det meste falde som regn. Nedbøren bevæger sig videre mod nordøst, og så snart den begynder at falde ned gennem den koldere luft, som befinder sig her, vil der optræde snefnug i regnen, altså slud.

Når nedbøren kommer nordøst for en linje fra Fjerritslev over Aarhus til København, vil det meste falde som sne.

I Vendsyssel og lokalt i Nordsjælland ser det ud til, at temperaturen befinder sig omkring eller under frysepunktet i hele mandagsdøgnet, så det giver mulighed for, at sneen også kan fyge på de kanter.

Snemængder

Varmfronten bringer mest nedbør til den nordlige del af landet, mens mængderne gradvist aftager mod sydøst, og på Bornholm får man nok stort set intet.

I Vendsyssel kan der falde mellem 5 og 10 cm med sne, og med fygning kan det lokalt give højere snedriver. På Djursland sner det også, og her beløber mængderne sig til 3-8 cm, mens man i Nordsjælland må 'nøjes' med 2-6 cm.

Små temperaturforskelle adskiller sne fra regn

I den sydlige og vestlige del af landet vil temperaturerne befinde sig på 1-3 graders varme, og med ca. 0 grader mod nord og øst er der en beskeden temperaturforskel på omkring 3 grader hen over Danmark. Men ikke desto mindre giver den forskel anledning til, at vi kommer til at opleve både regn, slud og sne.

Med de små forskelle i temperatur, som adskiller sne fra regn, er det i sagens natur meget usikkert, hvor de eksakte skillelinjer mellem nedbørsformerne kommer til at befinde sig.

Ændrer temperaturen sig blot en enkelt grad fra det forudsagte, kan vejret ændre sig fra regn til sne - eller den anden vej - på den enkelte lokalitet.

På trods af usikkerhederne i vejrtypen hen over Danmark mandag er meteorologerne på TV 2 VEJRET dog ret sikre på, at der nok skal komme sne i den nordlige og østlige del af landet.

For ud over at luften her er koldest, er den også tørrere end i resten af landet. Og tør luft gør, at nedbøren ved fordampning kan holde sig koldere og dermed 'mere hvid' end muligt i en fugtigere luft.